b'\n_START_ARTICLE_\nNorsk biografisk leksikon\n_START_PARAGRAPH_\nNorsk biografisk leksikon er det st\xc3\xb8rste norske biografiske oppslagsverk. _NEWLINE_Verkets f\xc3\xb8rste utgave (NBL1) utkom i \xc3\xa5rene 1921\xe2\x80\x931983, med i alt 19 bind og 5 102 artikler. Utgiver var Aschehoug, og verket ble utgitt med \xc3\xb8konomisk st\xc3\xb8tte fra staten._NEWLINE_Kunnskapsforlaget overtok rettighetene til NBL1 fra Aschehoug i 1995, og etter et forprosjekt 1996\xe2\x80\x9397 begynte arbeidet med en ny utgave av verket i 1998. Prosjektet har f\xc3\xa5tt \xc3\xb8konomisk st\xc3\xb8tte fra institusjonen Fritt Ord og Kulturdepartementet, og verkets 2. utgave \xe2\x80\x93 NBL2 \xe2\x80\x93 utkom i 10 bind og 5 850 artikler i \xc3\xa5rene 1999\xe2\x80\x932005. I 2006 begynte arbeidet med en elektronisk utgave av NBL2. Dette prosjektet mottok ogs\xc3\xa5 st\xc3\xb8tte fra Fritt Ord og Kulturdepartementet. Verket er fra 2009 et gratis nettsted, som en del av snl.no. Denne utgaven inneholder nesten 5840 artikler. Frem til 2005 mottok prosjektet 27 millioner kroner i st\xc3\xb8tte._NEWLINE_Da det redaksjonelle arbeidet med ny utgave av NBL tok til i 1995, var utgangspunktet \xc3\xa5 velge ut 6000 personer fra de 11 000 som hadde artikkel i Store norske leksikon. Listen ble gjennomg\xc3\xa5tt av et hundretall fagkonsulenter, f\xc3\xb8r listen over biografiverdige personer ble gjennomg\xc3\xa5tt av forlagsredaksjonen og redaksjonsr\xc3\xa5det. Dessuten kom det ogs\xc3\xa5 forslag fra verkets 1330 forfattere. Redaksjonsr\xc3\xa5det ble ledet av Knut Helle. Av \xc3\xb8konomiske og plassmessige hensyn ble lengden p\xc3\xa5 biografiene standardisert, og denne begrensningen har internettutgaven av verket \xc2\xabarvet\xc2\xbb._NEWLINE_Andelen biograferte kvinner var 4,9\xc2\xa0% i NBL1 og 14\xc2\xa0% i NBL2.'